Ramaphosa voor grootste toets tot dusver | Maroela Media
Ramaphosa voor grootste toets tot dusver
Pres. Cyril Ramaphosa staan voor die grootste toets van sy presidentskap ná die onthullings oor sy kennis aangaande die skenkings vir sy suksesvolle CR17-veldtog om in 2017 tot leier van die ANC verkies te word.
Dit volg nadat die nuusdiens News24 oor die naweek e-posse gepubliseer het wat uiters ernstige twyfel werp op sy bewerings in die parlement dat hy gevra het om nie ingelig te word wie geld tot die veldtog bygedra het nie – sodat die bydraers nie later voordele van hom kon vra nie – en dus nie weet wie die donateurs was nie.
Dit blyk egter nou dat Ramaphosa uiters betrokke was by wie om geld gevra is, hoeveel ingesamel is, en selfs by die oordrag van sommige van die bedrae. Soos dinge nou staan lyk die openbare beskermer, adv. Busisiwe Mkhwabane, se bevindings teen Ramaphosa nie meer so vergesog as 'n week gelede nie.
Tot dusver is die enigste reaksie uit die Ramaphosa-kamp dat die e-posse op wederregtelike manier verkry is, maar oor die korrektheid van die inligting word geen twyfel gewerp nie. Dit is nie tans duidelik of die lekkasie selektief of verteenwoordigend was nie.
Ter sprake is e-posse waarin onthul word dat Pravin Gordhan, tans minister van openbare ondernemings en iemand wat sterk deur Ramaphosa beskerm word, 'n sentrale rol gespeel het om geld vir Ramaphosa in te samel. In 'n e-pos word beweer dat "PG nog R15 miljoen sal insamel".
Voorts is daar 'n e-pos van Ramaphosa aan 'n bankamptenaar waarin Ramaphosa aandui dat R20 miljoen oorbetaal moet word van een rekening na 'n ander wat vir die 2017-veldtog gebruik is.
Een van Mkhwebane se mees omstrede bevindings is dat 'n voortdurende oorbetaal van geld van een veldtogrekening na 'n ander moontlik op geldwassery kan dui.
Dan is daar die name van Ramaphosa-donateurs wat uit die e-posse aan die lig kom. Dit sluit in sakemanne soos Eric Samson van Macsteel, die skeepsmagnaat Tony Georgiades, die mynboumagnaat Paul Ekon, Shanduka-aandeelhouer David Ngobeni, die voormalige vakbondman Johnny Copelyn en die Britse politikus sir Mick Davis van die Konserwatiewe Party.
Hoewel geen van hierdie skenkings onwettig sou wees solank niemand onbehoorlike voordeel gestrek het nie, is die vraag waarom Ramaphosa sy kennis ontken het.
Dit skep by baie mense die kommer dat hy gejok en dalk die parlement mislei het, en dit plaas hom onder groot druk om met die sak patats vorendag te kom.
Eskom-verhogings kan R300 miljoen beloop
Goeie nuus vir Gautengers ná waterpyp bars
Op die einde van die dag betaal ons vir al hierdie snert.
Ai man, heerlik om te sien hoe die spul mekaar self sink…
Blyk ook maar dieselfde te wees as die res van die vrot cANCer appels, hy het n biljoenêr geword op die rug van ander s e arbeid, aandele gekry in al die groot maatskappye op wie se Rade hy gedien het, van n arm vakbondleier tot Biljoenêr wat bisarre bedrae betaal het vir beeste en ek dink n buffel bul! Gedurende die Zuma era was hy die adjunk, wat het hy gedoen om die korrupsie te stuit, hy het mos ook in die parlement gesit tydens al die mosies van wantroue in Zuma, het hy leierskap getoon, nee hy was… Lees meer »
Wys vir my 'n ANC hooggeplaaste wat nie korrup is nie, dan wys ek vir jou 'n olifant wat kan vlieg. Die liberaliste het tog so gekerm, CR is anders, wat wil jy hê? Zuma of Ramaphosa? Asof dit die enigste keuses is, sleg of slegter? AgriSA, ek praat van julle. Julle stamp julle koppe gedurig teen ons wat sê, nie eers een nie. Ons soek die beste. Ons is nie tevrede met die minder slegte keuse nie. Goed is goed en sleg is sleg. Moenie weer die mense probeer verlei nie. Onthou net dat ons nie julle wandade teen… Lees meer »
CR se heuningkwas werk nie! Twee-gat-jakkals. Sê by die groep so, en volgende groep anders. Hy vertel die mense wat hulle wil hoor – nie die waarheid nie!